I dag stævner et af Søværnets største krigsskibe, Absalon, ud fra den danske kyst med kurs mod Middelhavet.

Her skal skibet hjælpe det nordafrikanske land Libyen med at transportere resterne fra landets kemiske våbenlager til destruktion i Tyskland.

- Vi er blevet bedt af det internationale samfund om at støtte op omkring fjernelse af de sidste kemikalier, som har været en del af Libyens kemiske våbenprogram, siger kommandørkaptajn Per Moll Petersen, der er chef for krigsskibet Absalon.

Læs også : Dansk skib til Libyen: Politikerne frygter Islamisk Stat

Afgangen sker samme dag, som Folketinget førstebehandler regeringens beslutningsforslag om dansk deltagelse i den internationale maritime operation, og selvom Folketinget først på fredag sidstebehandler beslutningsforslaget, sejler Absalon af sted i dag.

- Vi kan lægge os ud i et område, hvor vi gerne må være. Det kræver ikke diplomatiske godkendelser, og så er vi klar til at blive indsat, ligeså snart der ligger en politisk godkendelse, eller vi bliver efterspurgt, siger Per Moll Petersen.

- Det er ikke usædvanligt, at vi drager af sted, før mandatet er klart.